Telemarkslunden og Ekebylunden naturreservat

Telemarkslunden og Ekebylunden naturreservat ble opprettet i 2010 som utvidelse av Telemarklunden naturminne, øst for Fuglevik i Moss kommune. Reservatet omfatter Telemarkslunden i nordøst, et stykke av Gunnarsbybekken i vest, og et felt imellom som binder disse sammen (Ekebylunden). Reservatet er helt omsluttet av Værne kloster landskapsvernområde. Reservatet ligger 3–18 meter over havet, på marine leirsedimenter. I den øvre delen av reservatet er vegetasjonen preget av eldre bøke- og eikeskog som ble plantet omkring 1890. I busksjiktet finnes dessuten både hassel, rogn, lønn og ask. Lenger ned har skogen større innslag av svartor og alm, og med hegg, krossved og villrips i busksjiktet. Nederst mot dammene finner vi ask-snelleskog, en naturtype som er svært sjelden både i Norge og ellers i Europa. I sørvest er det også to dammer (tidligere utgravd) der det finnes liten salamander. Gunnarsbybekken har frodige kantsoner, og den er sjøørret-førende. I reservatet som helhet er det hittil påvist over 700 insektarter, herunder flere sjeldne sommerfugler. Både vegetasjon og dyreliv i reservatet er fredet mot skade og ødeleggelse, og det er ikke tillatt å gjøre tiltak som kan endre naturmiljøet. Videre er motorferdsel forbudt, med visse unntak for landbruket. Dessuten er bålbrenning forbudt, og sykkel og hest kan bare brukes på eksisterende vei og sti. Referanser